
Тема: „Предели, покрети, промене”
 
  
Традиционална изложба Мали формат УЛУПУДС-а, у организацији Одбора Сликарско-графичке секције Удружења ликовних уметника примењених уметности и дизајнера Србије, биће реализована на неколико локација, у више градова Србије. Идеја организатора изложбе је да се представе радови уметника различитих дисциплина ликовне и примењене уметности који у складу са личним поетикама обликују промишљање свакодневице. Форматирање експоната на мале димензије пледира на значај суштине представе – идеје и указује на знања и вештине уметника да своје замисли спроведу даље lege artis. Дивергентност у техникама, промишљањима о ликовном изразу, допринела је сагледавању концепта из више углова, што на непосредан начин указује на слојевитост индивидуалне рецепције стварности.
Кроз динамику боје, форме и ритма, радови на изложби Предели, покрети, промене креирају простор за субјективно тумачење, али и за опште сагледавање одговора на тему кроз визуелне наративе. Овим поступком пројекат успоставља референтни систем, који кореспондира са уметничким правцима ХХ века, а нелинеарни „текстуални“ аспект указује на вишегласније које има за циљ да прикаже личне доживљаје уметника и да оствари својеврсни дијалог са посматрачем. Од фигурације, преко апстракције, изложба Мали формат УЛУПУДС-а дисторзира унисоност у одговору на задату тему.
Тема овогодишње изложбе исписује унутрашњу и спољашњу географију савременог човека и уметника. Предели нису само физички простори, већ и унутрашње мапе, емоционални терени, сећања и пројекције. Покрети означавају кретање кроз те пределе — било телом, мислима или медијем — они су трагови у времену, гестови, импулси промене. А промене, као нужна последица и покретача и путовања, представљају трансформације: у форми, у перцепцији, у односу према свету...
Изложба Предели, покрети, промене не представља само пресек савременог уметничког стваралаштва у малом формату, већ и позив на дијалог, промишљање и личну интроспекцију у односу на свет који нас окружује, отварајући простор за дубље разматрање наших односа према стварности, као и променама које је обликују.



Јелена Павићевћ,
Теоретичарка уметности

